止水赋（以清审洞澈涵容为韵）
王泠然 (Tang)
尝闻神心保正。天道害盈。漏卮添而复出。欹器备而还倾。岂若兹水。居然可名。既混之而不浊。又澄之而不清。时止则止。时行则行。峻堤防则其源见塞。开汲引则其道能亨。安波不动。与物无争。如方圆之得性。何宠辱之能惊。故为国者取象于止水。使其政公平。为身者亦同于止水。使其心至明。至察可尚。柔谦何禀。思远道则一苇能杭。守贫居则一瓢可饮。接下流则卑以自牧。鉴偫物则宽而能审。诚用之而舍之。在去泰而去甚。水之为德也长。水之为功也众。散作云雨。畜作潭洞。浮芥则傲吏措杯。种瓜则幽人抱瓮。无朝夕之出纳。有飞沈之狎弄。徒观其深虚见底。咫尺宜探。千流并入。万象皆涵。摇树影于青岸。落山光于碧潭。其仁可以济物。其义可以激贪。既而壅之不流。蒙则未决。照春物而画屏相似。映晴空而明镜无别。雨来而圆点乱生。风静而长波自灭。任天时以开闭。随王泽而盈绝。受涓滴而逾深。处冰壶而更澈。书云。视水积影。能见形容。视人行事。能知吉凶。政烦则人扰。水浊则鱼喁。夫子欲精神而不惑。俾荣利无系于心胸。比浮云之于我。观止水而为容。兀兮若枯木坐忘。澹兮若虚舟见逢。正道未远。斯言可从。傥不遗于射鲋。希有便于登龙。